Komisijos sprendimas
2003 m. gruodžio 19 d.
iš dalies pakeičiantis Sprendimą 2002/251/EB ir panaikinantis tam tikras apsaugos priemones, taikomas tam tikroms iš Tailando importuojamos paukštienos siuntoms
(pranešta dokumentu Nr. C(2003) 4846)
(tekstas svarbus EEE)
(2003/895/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. sausio 28 d. Europos Parlamento ir Tarybos reglamentą (EB) Nr. 178/2002, nustatantį maistui skirtų teisės aktų bendruosius principus ir reikalavimus, įsteigiantį Europos maisto saugos tarnybą ir nustatantį su maisto saugos klausimais susijusias procedūras [1], ypač į jo 53 straipsnio 1 dalį,
Atsižvelgdama į 1997 m. gruodžio 18 d. Tarybos direktyvą 97/78/EB nustatančią principus, reglamentuojančius iš trečiųjų šalių į Bendriją įvežamų produktų veterinarinių patikrinimų organizavimą [2], ypač į jos 22 straipsnio 1 dalį,
kadangi:
(1) 2002 m. kovo 27 d. Komisijos sprendimas 2002/251/EB dėl tam tikrų apsaugos priemonių, taikomų iš Tailando importuojamiems paukštienos ir tam tikriems žuvininkystės bei akvakultūros produktams, skirtiems žmonėms vartoti [3] buvo priimtas dėl to, kad iš Tailando importuojamoje paukštienoje ir krevetėse buvo aptikta nitrofuranų.
(2) Sprendimas 2002/251/EB buvo iš dalies pakeistas Sprendimu 2003/447 [4], panaikinančiu krevečių siuntų, sertifikuotų po 2002 m. rugsėjo 21 d., sistemingą tikrinimą ir Sprendimu 2003/559/EB, sumažinančiu paukštienos siuntų, sertifikuotų po 2002 m. rugsėjo 21 d., sistemingų patikrinimų skaičių. Šie pakeitimai buvo pagrįsti valstybių narių atliktų tyrimų rezultatais ir Tailando kompetentingos institucijos pateiktomis garantijomis.
(3) Valstybių narių atliekamų griežtesnių iš Tailando importuojamos paukštienos patikrinimų rezultatai ir toliau yra teigiami. Todėl Sprendimu 2002/251/EB su pakeitimais, padarytais Sprendimu 2003/559/EB, nustatytas griežtesnis tikrinimas nebeturėtų būti toliau taikomas siuntoms, kurias Tailando institucija sertifikavo po 2002 m. rugsėjo 21 d. kaip pateiktas sistemingam tyrimui prieš išsiuntimą. Sistemingi patikrinimai turėtų būti toliau taikomi tik iki tos datos sertifikuotoms siuntoms.
(4) Todėl reikėtų atitinkamai iš dalies pakeisti Sprendimą 2002/251/EB.
(5) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 2002/251/EB iš dalies keičiamas taip:
2 straipsnio 1 dalis pakeičiama taip:
"1. Valstybės narės, taikydamos atitinkamus mėginių ėmimo planus ir aptikimo metodus, chemiškai tiria kiekvieną iš Tailando importuojamos paukštienos ar krevečių siuntą, su kuria siunčiamas iki 2002 m. rugsėjo 21 d. išduotas veterinarijos sertifikatas, siekiant užtikrinti, kad minėti produktai nekeltų pavojaus žmogaus sveikatai. Šis tyrimas turi būti atliktas visų pirma siekiant aptikti inhibitorines medžiagas, ypač nitrofuranus ir jų metabolitus."
2 straipsnis
Šis sprendimas taikomas nuo 2003 m. gruodžio 23 d.
3 straipsnis
Šis sprendimas skirtas valstybėms narėms.
Priimta Briuselyje, 2003 m. gruodžio 19 d.